CELEX: 32008D0466
Language: fi
Date: 2008-06-19 00:00:00
Title: 2008/466/EY: Komission päätös, tehty 19 päivänä kesäkuuta 2008 , eläinten hyvinvointia koskeviin pilottihankkeisiin ja valmistelutoimiin vuonna 2008 myönnettävästä yhteisön rahoitusosuudesta

20.6.2008   
            
            
               FI
            
            
               Euroopan unionin virallinen lehti
            
            
               L 161/41
            
         
      KOMISSION PÄÄTÖS,
   tehty 19 päivänä kesäkuuta 2008,
   eläinten hyvinvointia koskeviin pilottihankkeisiin ja valmistelutoimiin vuonna 2008 myönnettävästä yhteisön rahoitusosuudesta
   (2008/466/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (1) ja erityisesti sen 49 artiklan 6 kohdan a ja b alakohdan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (2) ja erityisesti sen 90 artiklan,
   sekä katsoo seuraavaa:
   
               (1)
            
            
               Tämä päätös on asetuksen (EY, Euratom) N:o 1605/2002 75 artiklassa ja asetuksen (EY, Euratom) N:o 2342/2002 90 artiklassa tarkoitettu rahoituspäätös.
            
         
               (2)
            
            
               Eläinten suojelua ja hyvinvointia koskevassa yhteisön toimintasuunnitelmassa vuosiksi 2006–2010 (3) kartoitetaan yhdeksi toiminta-alueeksi nykyisten eläinten suojelua ja hyvinvointia koskevien vähimmäisvaatimusten ajan tasalle saattaminen uuden tieteellisen näytön ja sosioekonomisten arviointien mukaisesti sekä tehokkaan täytäntöönpanon varmistaminen.
            
         
               (3)
            
            
               Euroopan parlamentti myönsi 4 miljoonaa euroa vuoden 2008 yhteisön talousarviosta eläinkuljetusten valvontapisteitä (pysähdyspaikkoja) koskevaan valmistelutoimeen. Nykyinen valvontapisteiden verkosto ei täytä kuljetusten tämänhetkisiä tarpeita, sillä valvontapisteitä puuttuu tietyistä paikoista ja monet nykyisistä valvontapisteistä ovat heikkolaatuisia virallisesta valvonnasta huolimatta.
            
         
               (4)
            
            
               Onkin tarpeen määrittää sidosryhmien ja teknisten asiantuntijoiden kuulemisen kautta laatuvaatimukset valvontapisteille, sellaisina kuin ne on määritelty yhteisön lainsäädännössä, ja pohtia minkälaisia Euroopan laajuisia strategioita olisi kehitettävä, jotta saataisiin kuljettajat käyttämään niitä paremmin. Olisi käynnistettävä valmistelutoimi, johon sisältyy korkeatasoisten valvontapisteiden rakentaminen tai uudistaminen ainakin kolmessa jäsenvaltiossa, joissa on merkittävästi eläinkuljetuksia.
            
         
               (5)
            
            
               Euroopan parlamentti myönsi miljoona euroa vuoden 2008 yhteisön talousarviosta sellaisen pilottihankkeen käynnistämiseen, jolla kehitetään parempia eläinten tuotantomenetelmiä ja keskitytään löytämään vaihtoehtoja sikojen kastroinnille ja karjan sarvien poistamiselle.
            
         
               (6)
            
            
               Sikojen kastroinnin osalta pilottihankkeella olisi täydennettävä alalla käynnissä olevaa tutkimusta, ja siinä olisi keskityttävä kastroinnin käytännön seurauksiin kehittämällä eurooppalainen yhdenmukaistettu menetelmä, jolla voidaan havaita ns. karjunhaju kaupallisella teurastuslinjalla ja arvioida kastroimattomista eläimistä saadun lihan markkinointiin liittyviä kaupallisia näkökohtia. Tällaisten menetelmien kehittämisellä kannustetaan karjankasvattajia kasvattamaan kastroimattomia eläimiä ja saadaan luotettavaa ja johdonmukaista tietoa, jotta voidaan edelleen kehittää kirurgiselle kastroinnille eri vaihtoehtoja (erityisesti nk. immunokastraatio). Tutkimuksen toisessa osassa tarkastellaan perusteellisesti vaihtoehtoja karjan sarvien poistamiselle.
            
         
               (7)
            
            
               Valmistelutoimi on tarkoitus toteuttaa yhdellä hankkeella ja pilottihanke yhdellä toimella. Näiden toimien rahoituksesta olisi tehtävä yksi ainoa päätös.
            
         
               (8)
            
            
               Näiden toimien on muodostettava osa eläinten hyvinvointia koskevan yhteisön lainsäädännön jatkokehittämistä, ja niillä myös tuetaan eläinten suojelua ja hyvinvointia koskevassa yhteisön toimintasuunnitelmassa vuosiksi 2006–2010 (4) kartoitettuja toimia,
            
         ON PÄÄTTÄNYT SEURAAVAA:
   1 artikla
   Hyväksytään liitteessä mainittu valmistelutoimi, jolle myönnetään rahoitusta Euroopan yhteisöjen vuoden 2008 talousarvion kohdasta 17 04 03 03 enintään 4 000 000 euroa.
   2 artikla
   Hyväksytään liitteessä mainittu pilottihanke, jolle myönnetään rahoitusta Euroopan yhteisöjen vuoden 2008 talousarvion kohdasta 17 01 04 06 enintään 1 000 000 euroa.
   
      Tehty Brysselissä 19 päivänä kesäkuuta 2008.
      
         
            Komission puolesta
         
         Androulla VASSILIOU
         
         
            Komission jäsen
         
      
   
   
      (1)  EYVL L 248, 16.9.2002, s. 1. Asetus sellaisena kuin se on viimeksi muutettuna asetuksella (EY) N:o 1525/2007 (EUVL L 343, 27.12.2007, s. 9).
   
      (2)  EYVL L 357, 31.12.2002, s. 1. Asetus sellaisena kuin se on viimeksi muutettuna asetuksella (EY, Euratom) N:o 478/2007 (EUVL L 111, 28.4.2007, s. 13).
   
      (3)  http://ec.europa.eu/food/animal/welfare/com_action_plan230106_fi.pdf
   
      (4)  Komission tiedonanto Euroopan parlamentille ja neuvostolle eläinten suojelua ja hyvinvointia koskevasta yhteisön toimintasuunnitelmasta vuosiksi 2006–2010, KOM(2006) 13 lopullinen.
   
      LIITE
      
         
            Aihealue:
          Elintarvikkeiden turvallisuus, eläinten terveys ja hyvinvointi sekä kotieläinjalostus
      I   Valmistelutoimi (budjettikohta 17 04 03 03)
      
         
            Oikeusperusta:
          varainhoitoasetuksen (EY, Euratom) N:o 1605/2002 49 artiklan 6 kohdan b alakohta
      1.   Hakuperusteet
      Hakemuksia voivat esittää ainoastaan seuraavat kohdeorganisaatiot: yhteistyökumppaneiden konsortiot, joihin kuuluvat vähintään seuraavat:
      
                  —
               
               
                  yksi EU:n jäsenvaltion toimivaltainen viranomainen, joka on vastuussa valvontapisteiden hyväksymisestä asetuksen (EY) N:o 1255/1997 mukaisesti,
               
            
                  —
               
               
                  yksi tutkimusryhmä, joka on erikoistunut ainakin tuotantoeläinten hyvinvointia käsittelevään tieteenalaan,
               
            
                  —
               
               
                  yksi kansalaisjärjestö, joka toimii kansainvälisesti eläinten hyvinvoinnin alalla ainakin EU:ssa.
               
            2.   Valintaperusteet
      
                  —
               
               
                  Hakijan taloudelliset valmiudet
                  Hakijoiden on osoitettava, että niillä on taloudelliset valmiudet toteuttaa toimi, johon rahoitusta haetaan.
                  Hakijoiden on toimitettava todisteet omista resursseista, jotka tarvitaan yhteisön rahoitusosuuden täydennykseksi.
               
            
                  —
               
               
                  Hakijan tekniset ja ammatilliset valmiudet
                  Hakijoilla on oltava tekniset ja ammatilliset valmiudet toteuttaa toimi, johon rahoitusta haetaan. Niiden on toimitettava todisteet osaamisestaan ja kokemuksestaan eläimiin liittyvien infrastruktuureiden ja eläinkuljetusten alalla. Niiden on esitettävä todistukset ja kuvaukset hankkeista ja toimista, jotka on toteutettu kolmen viime vuoden aikana, erityisesti hankkeista, jotka liittyvät kyseiseen alaan. Niiden on toimitettava kunkin ryhmän jäsenen ansioluettelo ja osoitettava hankkeen johtajan johtamisvalmiudet, mukaan lukien tämän koulutustausta, tutkinnot, työkokemus, tutkimustyö ja julkaisut.
                  Hakijoiden on osoitettava, että jäsenvaltioiden toimivaltaiset viranomaiset ja organisaatiot, jotka esittävät toimea koskevia hakemuksia, ovat sitoutuneita hankkeen tavoitteisiin ja tukevat valvontapisteiden sertifiointijärjestelmän käyttöönottoa, joka on tarkoitus toteuttaa toimella. Niiden on toimitettava todisteet yhteyksistä ja kansainvälisistä sidosryhmistä, joita ne aikovat kuulla etenkin sertifioinnin osalta ja joiden resursseja ne aikovat hyödyntää valmistelutoimen toteuttamisen aikana.
               
            3.   Myöntämisperusteet
      Hakemuksiin sovelletaan seuraavia myöntämisperusteita:
      
                  —
               
               
                  toimintamallin tarkoituksenmukaisuus (20 %),
               
            
                  —
               
               
                  työn organisointi ja toimivaltaisten viranomaisten/organisaatioiden osallistumisaste toimen piiriin kuuluvissa jäsenvaltioissa (30 %),
               
            
                  —
               
               
                  hankkeen kiinnostavuus Euroopan tasolla ja kerrannaisvaikutukset (30 %),
               
            
                  —
               
               
                  hankkeen kustannustehokkuussuhde (20 %).
               
            Jos toimen vaihe 2 kattaa enemmän kuin kolme jäsenvaltiota, tämä katsotaan hankkeelle eduksi.
      4.   Yhteisrahoituksen määrä
      Valmistelutoimi jaetaan kahteen vaiheeseen:
      
                  —
               
               
                  vaihe 1 sisältää toteutettavuustutkimuksen, suositukset ja erittelyt valvontapisteiden sertifiointijärjestelmän perustamiseksi; myönnetyn rahoituksen enimmäismäärä on 300 000 euroa, joka kattaa enintään 90 prosenttia tukikelpoisista kustannuksista,
               
            
                  —
               
               
                  vaihe 2 sisältää pilottivalvontapisteiden rakentamisen tai uudistamisen sekä EU:n vaatimusten mukaisesti yhdenmukaistettavan valvontapisteiden kokeellisen sertifiointijärjestelmän validoinnin; myönnetyn rahoituksen enimmäismäärä on 3 700 000 euroa ja enintään 70 prosenttia toimen tukikelpoisista kokonaiskustannuksista. Tämän toimen on katettava vähintään kolme jäsenvaltiota, ja sen toteuttaminen riippuu vaiheen 1 toteutettavuustutkimuksen hyväksymisestä.
               
            5.   Aikataulu
      Valmistelutoimi toteutetaan yhden ehdotuspyynnön kautta. Ehdotuspyyntö on tarkoitus julkaista kesäkuussa 2008, ja se on avoinna kolme kuukautta. Päätös valinnasta tehdään vuoden 2008 kuluessa tai vuoden 2009 alussa.
      
         
            Määrärahat vuodeksi 2008:
         
      
      17 04 03 03 – Eläinkuljetusten valvontapisteet (pysähdyspaikat) 4 000 000 euroa
      
         
            Suunniteltujen yksittäisten toimien lukumäärä:
          yksi ehdotuspyyntö.
      Tähän toimeen sovelletaan Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 ensimmäisen osan VI osastossa ja Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä annetun komission asetuksen (EY, Euratom) N:o 2342/2002 ensimmäisen osan VI osastossa annettuja sääntöjä.
      II   Pilottihanke (budjettikohta 17 01 04 06)
      
         
            Oikeusperusta:
          varainhoitoasetuksen (EY, Euratom) N:o 1605/2002 49 artiklan 6 kohdan a alakohta
      
         
            Määrärahat vuodeksi 2008:
         
      
      17 01 04 06 – Pilottihanke – Parannetut menetelmät eläinystävällistä tuotantoa varten: 1 000 000 euroa
      
         
            Suunniteltujen yksittäisten toimien lukumäärä:
          Palvelusopimusta koskeva avoin tarjouskilpailu on tarkoitus käynnistää kesäkuussa 2008. Sopimus allekirjoitetaan vuoden loppuun mennessä.
      Tähän toimeen sovelletaan Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 ensimmäisen osan V osastossa ja Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä annetun komission asetuksen (EY, Euratom) N:o 2342/2002 ensimmäisen osan V osastossa annettuja sääntöjä.